Rahuldada tuleb ka hageja nõue kindlustusmakse väljamõistmiseks. Kasutusrendilepingu kohaselt oli liisinguvõtja kohustuseks tasuda kindlustusmakseid. Kuna hageja täitis kostja kohustuse, peab kostja hüvitama hagejale kindlustusmakse 5953 krooni 81 senti (lepingu lõpetamise tõttu tagastati hagejale tasutud 13 705 kroonist 7751 krooni 19 senti). VÕS § 78 lg 4 kohaselt võib kohustuse täitnud  kolmas isik esitada tagasinõude või nõuda täitmiseks tehtud kulutuste hüvitamist üksnes juhul, kui see tuleneb seadusest või võlgniku ja kolmanda isiku vahelistest suhetest, muu hulgas alusetust rikastumisest või käsundita asjaajamisest. Hageja ja kostja vahelistest suhetest tulenevalt oli hagejal õigus tasuda kindlustusmakse: kostja oli võtnud endale hageja suhtes kohustuse liisitud sõiduauto kindlustada, kuid jättis selle kohustuse täitmata. Võimaliku kahju vältimiseks oli hageja kui sõiduauto omanik  õigustatud tegema kindlustuskaitse säilimiseks vajalikke sooritusi.